Approvata liġi kontroversjali li bidlet partijiet mill-ftehim ta' Brexit
Imtella' Settembru 15, 2020 - Aġġornata 15 Ta' Settembru, 2020 10:04am Il-Parlament Ingliż approva liġi kontroversjali li se tbiddel elementi mill-ftehim għall-ħruġ tar-Renju Unit mill-Unjoni Ewropea, minkejja li deputati min-naħa tal-Gvern kienu kontra din il-mossa. Partijiet mil-liġi dwar is-suq intern se jkunu qed jiġu imposti fuq il-ftehim li ġie ffirmat mal-Unjoni Ewropea dwar l-Irlanda ta' Fuq u l-għajnuna li tingħata mill-istat. Il-ftehim huwa maħsub biex jipprevjeni milli jixxekkel in-negozju bejn l-erba' pajjiżi tar-Renju Unit jekk ma jintlaħaqx ftehim mal-Unjoni Ewropea. Il-Gvern immexxi mill-Prim Ministru Boris Johnson iddeskriva l-liġi bħala lqugħ legali importanti. Bħalissa r-Renju Unit jinsab f'perjodu ta' tranżizzjoni, fejn irid isegwi r-regoli tal-Unjoni Ewropea sal-aħħar tas-sena.